b'\n_START_ARTICLE_\nTeodor Svetoslav\n_START_SECTION_\nMladost\n_START_PARAGRAPH_\nTeodor Svetoslav je bil sin carja Jurija I. Terterja in njegove prve \xc5\xbeene Marije. Kmalu po prihodu Ivana Asena III. na bolgarski prestol se je Teodorjev o\xc4\x8de lo\xc4\x8dil od Marije, da bi se poro\xc4\x8dil s sestro novega cesarja. Marijo in Svetoslava je kot talca poslal v Bizantinsko cesarstvo. Bizantinci so ju naselili v Nikeji. _NEWLINE_Po prihodu Jurija I. Terterja na cesarski prestol leta 1280 se stanje ni spremenilo. Jurij I. je naslednje leto Teodorja   v odsotnosti zaro\xc4\x8dil  s h\xc4\x8derko sebastokratorja Ivana I. Dukasa Tesalskega kot del diplomatskega zavezni\xc5\xa1tva. Nevesta se je preselila v Trnovo in nikoli sre\xc4\x8dala svojega bodo\xc4\x8dega mo\xc5\xbea. _NEWLINE_Leta 1284 je Jurij I. sklenil nov sporazum z Andronikom II. Paleologom in dobil nazaj svojo prvo \xc5\xbeeno, Teodor Svetoslav pa je ostal v Bizantinskem cesarstvu kot talec. Pogodba je zahtevala tudi prekinitev bolgarskega zavezni\xc5\xa1tva s Tesalijo in izro\xc4\x8ditev Teodorjeve neveste Bizantincem. Leta 1285 je v Konstantinopel pri\xc5\xa1el bolgarski patriarh Joakim III., ki je dosegel Teodorjevo izpustitev. Visok dvorni uradnik Ivan Sinaden naj bi Teodorja poro\xc4\x8dil s tesalsko nevesto, vendar za to ni nobenega dokaza.\n_START_SECTION_\nTalec v Zlati hordi\n_START_PARAGRAPH_\nTeodor Svetoslav je po vrnitvi v Bolgarijo postal o\xc4\x8detov sovladar. Po posebej uni\xc4\x8dujo\xc4\x8dih napadih Mongolov ga je o\xc4\x8de kljub temu okoli leta 1289 poslal kot talca Nogaju, dejanskemu vladarju Zlate horde.  Verjetno ravno zaradi teh dogodkov je v Zlato hordo poslal tudi neimenovano Teodorjevo sestro in jo poro\xc4\x8dil z Nogajevim sinom \xc4\x8cako. Teodor je v izgnanstvu obubo\xc5\xbeal in posku\xc5\xa1al izbolj\xc5\xa1ati svoj polo\xc5\xbeaj s poroko z bogato Eufrozino, kr\xc5\xa1\xc4\x8denko Nogajeve \xc5\xbeene Eufrozine Paleologine, nezakonske h\xc4\x8derke cesarja Mihaela VIII. Paleologa. _NEWLINE_Teodor je leta 1298 ali 1299 spremljal svojega svaka \xc4\x8cako na pohodu v Bolgarijo. Regenti Ivana IV. Smileca so pobegnili iz Trnovega in Teodor Svetoslav je pomagal prepri\xc4\x8dati bolgarsko plemstvo, da je za svojega vodjo sprejelo \xc4\x8cako. V tem \xc4\x8dasu je v Bolgarijo vdrl zakoniti kan Zlate horde Tokta, ki je zasledoval svojega sovra\xc5\xbenika \xc4\x8cako. Teodor Svetoslav je takoj organiziral zaroto, odstavil \xc4\x8cako in ga leta 1300 v je\xc4\x8di zadavil. Razglasil se je za bolgarskega carja in kanu Tokti kot darilo poslal \xc4\x8cakovo glavo. Tokta je nato umaknil svojo vojsko iz Bolgarije.\n_START_SECTION_\nBolgarski car\n_START_PARAGRAPH_\nVladavina Teodora Svetoslava je povezana z notranjo stabilizacijo in pacifikacijo dr\xc5\xbeave, prenehanjem mongolske nadoblasti, ponovno vzpostavitvijo razmeroma u\xc4\x8dinkovite  centralne  oblasti  nad oddaljenimi provincami in priklju\xc4\x8ditvijo delov Trakije, izgubljenih v vojnah Bizantinskega cesarstva proti carju Ivajlu (vladal 1278\xe2\x80\x931279). _NEWLINE_Neusmiljeno je preganjal in kaznoval vse, ki so mu stali na poti, vklju\xc4\x8dno s svojim nekdanjim dobrotnikom patriarhom Joahimom III., ki je bil obto\xc5\xbeen izdajstva in usmr\xc4\x8den. Nekatere frakcije plemstva, ki jih je podpiral Andronik II. Paleolog,  so  ga zaradi brutalnosti \xc5\xbeelele zamenjati z drugim vladarjem.  Eden od kandidatov za njegovega naslednika je bil  sebastokrator Radoslav Vojsil iz Srednje gore, brat biv\xc5\xa1ega cesarja Smileca. Vojsila je okoli leta 1301 porazil in ujel Teodorjev stric, kranski despot Aldimir. Drug kandidat je bil biv\xc5\xa1i car Mihael II. Asen, ki je okoli leta 1302 z bizantinsko vojsko neuspe\xc5\xa1no napadel Bolgarijo. Teodor Svetoslav je ujel trinajst visokih bizantinskih \xc4\x8dastnikov in jih zamenjal za svojega o\xc4\x8deta Jurija I. Terterja, ki je bil v bizantinskem ujetni\xc5\xa1tvu. O\xc4\x8deta je naselil v neznanem mestu, kjer je v razko\xc5\xa1ju \xc5\xbeivel do smrti.\n_START_SECTION_\nZapu\xc5\xa1\xc4\x8dina\n_START_PARAGRAPH_\nPo njem se imenuje Terter Peak na otoku Greenwich v Ju\xc5\xbenih \xc5\xa0etlandskih otokih na Antarktiki._NEWLINE_Teodorjev pe\xc4\x8dat je upodobljen na reverzu bolgarskega bankovca za 2 leva, izdana leta 1999 in 2005.'